REPUBLIKA SRBIJA

NARODNA SKUPŠTINA

Odbor za poljoprivredu, šumarstvo

i vodoprivredu

12 Broj: 06-2/213-19

23. septembar 2019. godine

B e o g r a d

INFORMACIJA

O JAVNOM SLUŠANjU NA TEMU: „STANjE VODA U SRBIJI“, ODRŽANOG 19. SEPTEMBRA 2019. GODINE

 Odbor za poljoprivredu, šumarstvo i vodoprivredu, je na 44. sednici održanoj 18. juna 2019. godine, na predlog narodne poslanice Nade Lazić, člana Odbora, doneo odluku o organizovanju javnog slušanja na temu „Stanje voda u Srbiji“. Javno slušanje je održano 19. septembra 2019. godine u Domu Narodne skupštine.

 Javno slušanje je počelo u 11,25 časova.

 Javnom slušanju su prisustvovali predsednik Odbora Marijan Rističević i sledeći članovi Odbora: Tijana Davidovac, Žarko Bogatinović, Milija Miletić, Aleksandra Jevtić, Nada Lazić, Mladen Lukić i Arpad Fremond, kao i zamenici članova Odbora, Boban Birmančević i Radoslav Cokić.

 Pored članova Odbora za poljoprivredu, šumarstvo i vodoprivredu javnom slušanju su prisustvali i članovi Odbora za zaštitu životne sredine, Ivana Nikolić, Borka Grubor i Borisav Kovačević kao i narodni poslanici Sonja Pavlović i Gorica Gajić.

 Javnom slušanju su prisustvovali: Nataša Milić, Republička direkcija za vode, Nebojša Veljković, Agencija za zaštitu životne sredine, Dušanka Stanojević, Ministarstvo zaštite životne sredine, Sonja Radojković, MUP(SVS), Jovana Rašeta, JVP “Srbijavode“, Aleksandar Nikolić, JVP “Vode Vojvodine“, Dragana Milovanović, Međunarodna komisija za sliv reke Save, prof.dr Ratko Ristić, dekan Šumarskog fakulteta, Slavimir Stevanović, RHMZ, Ratko Đurđevac, NVO Ekološki pokret Vrbasa, Lidija Radulović, Beogradski fond za političku izuzetnost, Miloš Đajić, Centar modernih veština, Dragan Jonić, AMA centar za negu čoveka i prirode, Aleksandar Jovanović, AMA centar za negu čoveka i prirode, Aleksa Petković, Alijansa za zajedničko dobro, Dušica Trnavac Bogdanović, Mladi istraživači Srbije, Jelena Nikolić, Loznica, Rade Milutinović, Hidro CLB Consult doo, Novi Sad, Zoran Dizdarević, Kancelarija za upravljanje javnim ulaganjima, Nemanja Ivanović, Pokrajinski sekretarijat za urbanizam i zaštitu životne energije, Nikola Popović, Šumarski fakultet, Mile Božić, Institut za vodoprivredu „Jaroslav Čarni“, prof. dr Ružica Stričević, Poljoprivredni fakultet, Aleksa Lipovac, Poljoprivredni fakultet, Goran Gavrilović, JKP „Vodovod i kanalizacija“, Kragujevac, Marija Janković, JKP „Vodovod i kanalizacija“, Kraljevo, Marija Dugalić, JKP „Vodovod i kanalizacija“, Kraljevo, Dejan Matijević, JKP „Vodovod i kanalizacija“, Sombor, Zvonko Platiša, Ministarstvo zdravlja, Dragana Marjanović, Ministarstvo zdravlja, mr Branko Mitov, „Eko Krajište“, Dragana Božinović, Savet mesnih zajednica Stara planina, Marko Šćiban, PMF, Novi Sad, Miroslav Dunjić, Pokrajinski sekretarijat za poljoprivredu, Igor Crnobarac, Pokrajinski sekretarijat za poljoprivredu, dr sc.med. Tanja Knežević, Institut za javno zdravlje Srbije „Dr Milan Jovanović Batut“, dr Dejan Živadinović, Institut za javno zdravlje Srbije „Dr Milan Jovanović Batut“, dr Vesna Karadžić, Institut za javno zdravlje Srbije „Dr Milan Jovanović Batut“, dr sc.med. Dragana Jovanović, Institut za javno zdravnje Srbije „Dr Milan Jovanović Batut“ i Iva Marković, „Pravo na vodu“.

 U pozdravnoj reči, **Marijan Rističević**, predsednik Odbora, poželeo je dobrodošlicu učesnicima javnog slušanja zahvalivši se narodnoj poslanici Nadi Lazić na inicijativi za organizovanje javnog slušanja i UNDP-u na stalnoj podršci. S obzirom da ova tema nije u velikoj meri bila zastupljena na sednicama Odbora, predsednik Odbora, je izrazio zadovoljstvo što će se o stanju voda u Srbiji razgovarati na ovom javnom slušanju i prepustio narodnoj poslanici Nadi Lazić ulogu moderatora.

 Narodna poslanica, **Nada Lazić,** je obraćajući se učesnicima javnog slušanja istakla da je priča o vodama mnogo široka, da pitanje voda zalazi resorno u više oblasti, od resora koji se stara o zdravlju stanovništva, kada su u pitanju pitke vode, do brige o odvođenju i prečišćavanju otpadnih voda, odbrane od voda i odbrane voda od zagađenja, do zaštite životne sredine. Iz tog razloga su na ovo javno slušanje i pozvani predstavnici institucija koje se na različite načine bave pitanjima vezanim za vode u Srbiji. Nakon ovih uvodnih reči prisutnima se obratila Nataša Milić, vršilac dužnosti direktora Republičke direkcije za vode.

 **Nataša Milić**, vršilac dužnosti direktora Republičke direkcije za vode, kao uvodničar javnog slušanja, istakla je sledeće: Donošenjem strategije upravljanja vodama za teritoriju Republike Srbije za period od 2016.g. do 2034.g. određena je dugoročna politika upravljanja vodama na državnoj teritoriji odnosno pravci održivog delovanja u oblasti korišćenja voda, zaštite voda, uređenje vodotoka i zaštite od štetnog dejstva voda. Polazeći od prirodnih karakteristika područja voda Republike Srbije, prostornog i vremenskog rasporeda vodnih resursa kao međusobne interakcije čoveka i prirode definisan je osnovni strateški cilj a to je postizanje integralnog upravljanja vodama odnosno usklađenog vodnog režima na celoj teritoriji Republike Srbije. Obezbeđenjem takvog upravljanja vodama se postižu maksimalni ekonomski i socijalni efekti na pravičan način, uz razumevanje potrebe zaštite i unapređenja prirodnih eko sistema i uvažavanje međunarodnih sporazuma. U ovom planskom periodu očekuje se značajno unapređenje stanja u sektoru voda u odnosu na postojeći. Ovo unapređenje će se odvijati u skladu sa društvenim i ekonomskim mogućnostima države, a uz uvažavanje i uvođenje standarda, tehnologija i propisa EU iz oblasti voda. Najveći stepen usklađenosti očekuje se u delu vodne delatnosti koja se odnosi na korišćenje vode za ljudsku potrošnju, dok će se za dostizanje propisanih standarda u delu koji se odnosi na zaštitu voda, biti potreban duži period od planiranog ovim dokumentom. Smanjenje rizika od štetnog dejstva voda predstavlja permanentan zadatak i cilj, a s obzirom da je Republika Srbija u procesu pridruživanja EU, aktivnosti u ovoj oblasti će se odvijati u skladu sa međunarodno prihvaćenim principima i uz sprovođenje međunarodne saradnje na vodotocima od zajedničkog interesa. Kada je reč o oblasti koja se bavi korišćenjem voda, za ocenu stanja u oblasti korišćenja voda može se reći da se ona razlikuje po područjima kako u pogledu izgrađenosti infrastrukture i stepena obuhvaćenosti stanovništva tako i u pogledu pouzdanosti vodosnabdevanja u vremenu, količini i kvalitetu. Ovo je uslovljeno različitom gustinom naseljenosti, stepenom privredne aktivnosti i raspoloživim kapacitetima izvorišta, gubicima na mreži i drugim mnogobrojnim faktorima. Procenat priključenosti stanovništva na javne sisteme snabdevanja rastao je kroz vreme tako da je 2002.g. iznosio 76%, a danas je 80%. Prisutan je dalji trend povećanja priključenosti značajnim delom kao posledica migracije iz sela u grad. Najveći procenat priključenosti, preko 90% imamo na teritoriji Autonomne pokrajine Vojvodine i u Beogradu što govori u prilog dobre izgrađenosti vodovodne infrastrukture na ovim prostorima. Stanje izgrađenosti infrastrukture razlikuje se po sistemima a u najvećoj meri zavisi od starosti i održavanja objekata. Neodgovarajuće održavanje često ima za posledicu velike gubitke u mreži koji kod pojedinih sistema iznosi više od 30% što je poražavajuća činjenica. Po pitanju kvaliteta voda postoje tri grupe problema, prva je neodgovarajući kvalitet vode za piće koji je prisutan u velikom delu AP Vojvodine, posebno u Bačkoj i Banatu, zatim u Pomoravlju i delovima Šumadije. Drugi problem je nadeksploatacija podzemne vode koja je prisutna prvenstveno u AP Vojvodini kao i nedovoljna zaštićenost izvorišta prisutna na mnogim izvorištima u Srbiji. Problem neodgovarajućeg kvaliteta vode je prisutan u manjim sredinama, dok je u većim gradovima u vodovodnim sistemima kvalitet uglavnom unutar granica maksimalno dozvoljene koncentracije. Ono na čemu će se raditi u okviru ovog planskog perioda, u skladu sa donetom strategijom, po pitanju vodosnabdevanja, je povećanje stepena obuhvaćenosti javnim vodovodnim sistemima sa sadašnjih 81% na planiranih 93%. Pored toga radiće se na obezbeđivanju stabilnog snabdevanja vodom zahtevanog kvaliteta uz smanjenje rizika od prekida snabdevanja, smanjenje nefakturisanog dela u javnim vodovodima i racionalno korišćenje vode, uz postepeno dostizanje ekonomske cene vode. Takođe, akcenat će biti i na zaštiti izvorišta, utvrđivanjem zona sanitarne zaštite kao i na istraživanju i očuvanju vodnih resursa. U fokusu Ministarstva poljoprivrede, šumarstva i vodoprivrede i Republičke direkcije za vode biće i poljoprivreda kao važna grana privrede u Republici Srbiji, a samim tim i navodnjavanje kao važan segment povećanja i podizanja poljoprivredne proizvodnje. Do kraja planskog perioda planira se da oko 100 000 hektara, pod postojećim sistemima, se poveća na između 150 000 -200 000 hektara pod novim sistemima za navodnjavanje. Kada je reč o hidroenergetici dosadašnji rad hidroenergetskih objekata bio je prevashodno u funciji potreba zahteva elektroenergetskog sistema Republike Srbije, ne uvažavajući u dovoljnoj meri režim voda u vodotokovima. Zbog toga su se javljali problemi na manjim vodotocima pa je u tom smislu važno da se na optimalan način iskoristi vodni potencijal manjih vodotoka, uz što manji nepovoljan uticaj na vode i životnu sredinu. Plovidba je kao vid korišćenja vode u potpunosti u nadležnosti Ministarstva građevinarstva saobraćaja i infrastrukture. Republika Srbija ima povoljne ekonomske potencijale i geografske karakteristike za razvoj teretnog i putničkog saobraćaja kao i za razvoj rekreativne plovidbe. Sledeća važna oblast je oblast zaštite voda od zagađivanja. Prema izgrađenosti kanalizacione infrastrukture Republika Srbija spada u grupu srednje razvijenih zemalja dok je u pogledu tretmana otpadnih voda na samom začelju. Kanalizacionom mrežom je obuhvaćeno oko 55% stanovništva dok je manje od 10% stanovništva obuhvaćeno nekim stepenom prečišćavanja otpadnih voda. Kvalitet voda većih vodotokova nije ugrožen po većini parametara kvaliteta voda. Važno je da se u planiranom periodu u pogledu zaštite voda od zagađenja postigne i uspostavi kontrola primene propisa o zabrani ispuštanja otpadnih voda sa sadržajem zagađujućih supstanci iznad propisanih vrednosti kao početnom aktivnošću. Zatim, na listi prioriteta je i razvoj komunalne infrastrukture i izgradnja postrojenja za prečišćavanje otpadnih voda u naseljima većim od 2000 stanovnika što će za obuhvat imati 85% stanovništva u ovom planiranom periodu. Takođe, radiće se i na uklanjanju divljih deponija i čvrstog otpada prvenstveno iz zaštićenih oblasti priobalja vodotoka sa nepovoljnim hidrološkim režimom i sanacija postojećih i izgradnja novih u skladu sa odgovarajućom strateškom planskom dokumentacijom. Zaštita od poplava, erozija i bujica, takođe je jedna od važnih grana vodoprivrede. Sadašnje stanje zaštite od poplava nije zadovoljavajuće i pored činjenice da su za zaštitu od poplava izgrađeni nasipi i drugi tipovi linijske zaštite u dužini od 3550 km na vodama prvog reda, da su regulisana korita bujičnih vodotoka, da su poboljšani uslovi proticaja vode, nanosa i leda i da određeni broj postojećih akumulacija i retenzija u većoj i manjoj meri učestvuju u odbrani od poplava. Veliki deo teritorije još uvek je realno ugrožen poplavama, potencijalni rizik od plavljenja postoji i tamo gde su izgrađeni zaštitni sistemi. Procenjuje se da je poplavama potencijalno ugroženo oko 18% teritorije, prvenstveno u priobalju Dunava, Tise i Save, zatim Morave, Drine, Kolubare i Timoka. U preliminaroj proceni rizika od poplava koja je urađena 2012.g. identifikovano je 99 poplavnih područja na kojima postoje ili se mogu javiti značajni rizici od poplava spoljnim vodama. Do pogoršanja stanja zaštite od poplava dovode mnogi antropogeni uzroci kao što su oštećenja vodnih objekata, krčenje šuma, neplanska urbanizacija, izgradnja objekata na rekama i nepravilno upravljanje vodnim objektima kao što su akumulacije, retenzije, rasteretni kanali, ustave kao i klimatske promene koje u čitavom svetu izazivaju neverovatne fenomene. U ovom planskom periodu biće preduzeto dosta mera i aktivnosti koje će tu vrstu rizika smanjiti ili ublažiti pre svega kompletiranjem, dogradnjom, rekonstrukcijom i redovnim održavanjem zaštitnih vodnih objekata na vodotocima sa ravničarskim karakterom. U delu odvodnjavanja postojeći sistemi zaštite od unutrašnjih voda ne obezbeđuju na svim prostorima odgovarajući režim podzemnih voda jer dubina, odnosno nivoi podzemnih voda, u nekim slučajevima, ne zadovoljavaju zahtevani kriterijum ni za poljoprivredne površine ni za delove naseljenih područja. Iz tog razloga cilj je da se u ovom planskom periodu održavanje režima unutrašnjih voda u okviru melioracionog područja, postigne kompletiranjem, dogradnjom, konstrukcijom i redovnim održavanjem vodoprivrednih objekata. Za dobro funkcionisanje i razvoj u sektoru voda u ovom planskom periodu u Strategiji upravljanja vodama u Republici Srbiji, koja je 2016.g. usvojena na sednici Vlade, neophodno je obezbediti sredstva u iznosu od 20,5 milijardi evra, gde je 12 milijardi evra potrebno za tekuće poslovanje a 8,5 milijardi evra za razvojne projekte. Pored finansijskih sredstava za implementaciju svega navedenog u definisanom vremenskom okviru potrebni su stručni kadrovi kao i podrška Vlade i Narodne, ali i podrška svih građana Republike Srbije, zaključila je na kraju izlaganja Nataša Milić, vršilac dužnosti direktora Republičke direkcije za vode.

 **Nebojša Veljković** iz Agencije za zaštitu životne sredine, prvo se osvrnuo na kvalitet površinskih voda i sedimenta i istakao da prema uredbi Vlade, Agencija jednom mesečno na oko 80 profila sprovodi uzorkovanje i analizu voda kao i jednu do dve akumulacije namenjenih vodosnadbevanju. Rezultati analize 25.204 uzoraka uzetih sa 248 mernih mesta u periodu 1998-2017. godine primenom metoda Serbian Water Quality Index (Srpski indeks kvaliteta voda) pokazali su da je najlošije stanje od ukupne teritorije Srbije u pogledu kvaliteta površinskih voda na teritoriji AP Vojvodine. U nastavku svog izlaganja rekao je da je metoda Serbian Water Quality Index međunarodna, kompozitna metoda i sadrži agregiranje podataka kvaliteta 9 fizičko-hemijskih i jednog mikrobiološkog i namenjena je izveštavanju javnosti, stručnjaka i donosioca političkih odluka. Objašnjavajući ovaj metod analize istakao je da se kvalitet voda indeksno razvrstava u neprekidnom nizu od 0-100, pri čemu 0 predstavlja najgori, a 100 predstavlja najbolji kvalitet. Višegodišnjim monitoringom kvaliteta površinskih voda utvrđeno je da je od svih uzoraka uzetih na teritoriji naše zemlje u klasi veoma loš čak 79% voda sa teritorije AP Vojvodine. Rekao je da na osnovu tih činjenica možemo zaključiti u kakvom stanju su kanali i reke koji su primaoci neprečišćenih, otpadnih voda. Po njegovim rečima neke od voda u kategoriji najgorih po kvalitetu na osnovu pomenutog monitoringa su: Borska reka na profilu Slatina sa svega 29 indeksnih poena (što odgovara kvalitetu otvorenog kolektora kanalske otpadne vode), profil na kanalu Dunav-Tisa-Dunav , Vrbas 2, sa 33 indeksna poena i Subotica na Kerešu (54 indeksna poena). Istakao je da je analizom kvaliteta površinskih voda utvrđeno da su najbolji vodotokovi oni koji se nalaze na brdsko-planinskim području Istočne, Jugoistočne i Zapadne Srbije, odnosno oni koji su mali po kapacitetu i nisu izloženi uticaju čoveka. Naveo je da se u ovoj kategoriji među prvima izdvajaju Kozaračka reka (96 indeksnih poena), Temska, Svođe i Vlasina. Govoreći o koncentraciji opasnih i štetnih materija u površinskim vodama i sedimentu podvukao je da se zbog svoje toksičnosti i perzistentnosti po životnu sredinu, živi svet i zdravlje ljudi, izdvajaju dugotrajni organski polutanti tzv. POP-sovi. Pre 30 godina najrazvijene zemlje su uvidele kakve opasnosti prete od upotrebe ovih supstanci i uvele su zabranu njihovog korišćenja potpisivanjem Stokholmske konvencije. Objasnio je da je cilj Stokholmske konvencije ogrančavanje ili zabrana proizvodnje, upotrebe, emisije ili uvoza i izvoza vrlo toksičnih supstanci poznatih kao *dugotrajne organske zagađujuće supstance* (tzv. POPS-ovi) a pre svega radi zaštite zdravlja ljudi i očuvanja životne sredine. Srbija je ratifikovala ovu konvenciju pa na području naše zemlje nije dozvoljena upotreba ovih supstanci. Postoje pokušaji da se pokrijumčari ova supstanca, najčešće od strane velikih korporacija koje se ne žele odreći uloženih sredstava, a sa druge strane smatraju da svaka roba ima svoje tržište. Analizom pojedinsčnih organohlornih pesticida u uzorcima sedimenta reka u slivu Južne Morave detektovano je prisustvo dieldrina (Pops), osnovnog produkta raspadanja drugog organohlornog pesticida - aldrina. Dieldrin je trebalo da bude zamena DDT-ju, ali je ustanovljena njegova perzistentnost u životnoj sredini i tendencija bio uvećanja tokom prolaska kroz lanac ishrane. Ovo je objasnio primerom kada bi čovek pojeo ribu koja je unela dieldrin preko beskičmenjaka koga je pojela, u masti čoveka nalazila bi se veća koncentracija ovog jedinjenja nego li u samom beskičmenjaku (sedimentu). Rezultati istraživanja površinskih voda i sedimenta ukazuju na to da sediment kvalitativno sadrži istorijski zapis o zagađivačima i pod određenim hidrološkim režimom može biti novi izvor sekundarnog zagađenja u nizvodnim zonama. Za našu zemlju je ovo od velikog značaja budući da nam predstoji unapređenje monitoringa površinskih voda u delu biomonitoringa. Kada se govori o kvalitetu voda – reka nizvodno od izliva gradskih otpadnih voda, JKP imaju obavezu praćenja kvaliteta voda pre i posle izlivanja. U periodu 2016 - 2018. godine posmatana su 62 ispusta nizvodno od javnih komunalnih sistema, a rezultati istraživanja su poslužili za utvrđivanje prioriteta za izgradnju postrojenja za prečišćavanje vode, a kao kriterijum uzet je kvalitet vode pre i nakon izlivanja gradskih otpadnih voda (tzv.ekološki kriterijum). Prvi na listi prioriteta je Zaječar na recipijentu Crni Timok koji pre izliva gradskih otpadnih voda ima 79 indeksnih poena, a nakon izliva 55 indeksnih poena. Sledeći na listi je Preševo u Preševskoj Moravici koje pre izliva gradskih otpadnih voda ima 53 indeksna poena, a nakon izliva gradskih otpadnih voda samo 42. Veoma dobar kvalitet vode pre i nakon izliva gradskih otpadnih voda imaju Golubac i Crna Trava, istakao je na kraju izlaganja.

 **Narodna poslanica Nada Lazić** je u nastavku naglasila važnost regulisanja pitanja voda jer se ova oblast nalazi u pretpristupnim pregovorima za članstvo u EU, Poglavlje 27. Navela je da je očigledno da se sredstva koja su potrebna za ove namene i ona koja su opredeljena budžetom, znatno razlikuju i da će biti pitanje kada i na koji način će se ovom dinamikom finansiranja urediti ova oblast. Zato je naglasila da je potrebno obezbediti kontinuirano finansiranje preko evropskih fondova i obezbediti kadrove sa potrebnim znanjima i iskustvom.

 **Mile Božić** iz Instituta za vodoprivredu „Jaroslav Černi“ a.d. Beograd uputio je prisutne o radu instituta, kao i o mogućnostima za navodnjavanje u svetu i kod nas. Institut je osnovan 1947. godine od strane Vlade RS i Srpske akademije nauka i od tada se bavi pitanjima zaštite i upotrebe vodnog dobra. U razvijenom svetu se sa irigacijama otišlo daleko, velike površine su stavljene pod sistem za navodnjavanje u cilju da se obezbedi dovoljna količina hrane, nekad i sa štetnim posledicama po životnu sredinu. U ovom trenutku oko 17 % svetskih površina stavljeno je pod sistem za navodnjavanje, a težnja je da se obuhvati 25% svetske teritorije. Republika Srbija dosta zaostaje za svetom u pogledu irigacija, naročito što nema urednih statističkih podataka o površinama koje su obuhvaćene sistemom za navodnjavanje. U našoj zemlji je oko 3,7 miliona hektara zemlje pogodno za navodnjavanje, ali oskudevamo sa vodom i zato se ovim dobrom mora pažljivo gazdovati. Institut je dobio da uradi generalni projekat za navodnjavanje Srema, kao i prostorni plan za područje posebne namene. Srem ima ukupno 375.000 hektara, od čega je pogodno za navodnjavanje 225.000 hektara i za ovaj proces u vegetativnom periodu neophodno je obezbediti 675 miliona kubika vode, a to zahteva i određena ulaganja. Na području Srema urađena je zaštita od spoljnih voda, kanala, nasipa, crpnih stanica. Potrebno je pronaći rešenje za uređenje kanala za odvodnjavanje i način da se ta voda akumulira i iskoristi za navodnjavanje. Nastavljajući prezentaciju projekta objasnio je da je Srem podeljen na 30 etapa, svaka etapa predstavlja jednu tehnološku celinu. Uvezivanje akumulacionih prostora omogućilo bi povećanje površina pod sistemom navodnjavanja što sa druge strane zahteva i velika ulaganja. Samo nabavkom opreme za navodnjavanje moglo bi se još 25.000 hektara staviti pod sistem za navodnjavanje, istaknuto je na kraju izlaganja.

 **Narodna poslanica Nada Lazić**, uputila je gospodinu Božiću pitanja o tome kolika je investicija potrebna da bi se Srem stavio pod sistem za navodnjavanje i ko bi obezbedio sredstva, na šta je on odgovorio da bi za navodnjavanje 225.000 ha bilo potrebno 1,2 milijarde evra i da su obezbeđena sredstva za te namene, ali da ne postoji odgovarajuća tehnička dokumentacija.

 **Prof.dr Ratko Ristić**, dekan Šumarskog fakulteta u Beogradu, se u svom izlaganju osvrnuo na pitanje izgradnje malih hidroelektrana derivacionog tipa. Srbija je najsiromašnija zemlja u regionu kada su u pitanju autohtone površinske vode. Brdsko-planinski vodotokovi su nosioci tog, ionako malog vodnog potencijala, vrhunskog kvaliteta vode, a gradnja malih hidroelektrana upravo je predviđena na tim mestima. Jedan od primera gde je već degradiran kvalitet vode i degradiran biodiverzitet je Vlasina. Srbija je najugroženija zemlja regije kada su u pitanju tekuće klimatske promene. Već sada imamo u odnosu na kontrolni period od 1985.g. do 2014.g. porast srednje godišnje temperature vazduha za 1,4 stepena i smanjenje godišnje količine padavina. Sve ovo se direktno odražava na proticaj jer može da se primeti frapantno smanjenje količine vode u malovodnim periodima upravo na ovim vodotokovima brdsko-planinskog regiona. Srbija je na globalnoj mapi označena kao zemlja ugrožena dezertifikacijom i degradacijom zemljišta što je registrovano i u Konvenciji UN koja se zove Konvencija o dezertifikaciji. Male hidroelektrane derivacionog tipa su globalni problem, tehnološki su prevaziđene jer proizvode malo energije, a prave veliku ekološku štetu. Razvijene zemlje su se sa tim suočile pre dvadeset godina, kod nas taj talas stiže sa zakašnjenjem pa imamo ekspanziju izgradnje malih hidroelektrana što nosi sa sobom mnogo fatalnih ekoloških posledica, mnogo uznemiravanja lokalnih zajednica i mnogo kršenja zakona. Javnost se pobunila protiv toga, kritički stav su izneli: Akademija inženjerskih nauka Srbije, dekani Biološkog, Rudarsko-geološkog, Geografskog, Šumarskog fakulteta, predstavnici Instituta za biološka istraživanja „Siniša Stanković“, UNS, Departman za biologiju i ekologiju PMF-a, Zaštitnik građana. U isto vreme gubici Elektroprivrede Srbije iznose oko 17%, tolerantni gubici na evropskom nivou su 5%, pa se postavlja pitanje gde nestane 12% električne enrgije. Ako bi se gubici smanjili samo za 2%, Srbiji ne bi trebala ni jedna mala hidroelektrana. Ono što je, takođe, sporno je što se sve dozvole i procedure za izgradnju malih hidroelektrana pozivaju na katastar iz 1987.g. koji naša država nikad nije usvojila kao zvaničan dokument. Ako bi se u Srbiji napravilo 856 malih hidroelektrana, kao što je planirano, to bi značilo da je preko 2200 km vodotokova ubačeno u cevi, da su potpuno devastirani svi brdsko planinski vodotokovi i uništen biodiverzitet a da je dobijeno svega 2-3% energije na godišnjem nivou. Takođe, veliki broj hidroelektrana je lociran na zaštićenim prirodnim dobrima što je u potpunoj koliziji sa konceptom zaštite životne sredine. Na svim vodotokovima gde su napravljene male hidroelektrane došlo je do degradacije kvaliteta vode i do redukcije populacije ribe među kojima su i neki varijeteti pastrmke koji su jedinstveni u svetu. Reč je o Vlasini, Jošanici, Resavi, Rasini, Lomnici. Tamo gde nema malih hidroelektrana populacije i dalje opstaju i imaju normalan razvoj. Najdrastičniji primer je MHE “Zvonce“ u selu Rakita, a postoje i mnogi drugi slični primeri. Korist od svega imaju samo pojedinci i interesne grupe, uz minorne energetske efekte za širu zajednicu. Proces planiranja, projektovanja, izgradnje i korišćenja MHE u Srbiji u periodu od 2007 - 2018.g. pokazao je slabost pojedinih zakonskih rešenja, administrativnih procedura i rada inspekcijskih službi, na štetu životne sredin, a često i protiv interesa lokalnog stanovništva, zaključio je na kraju izlaganja dekan Šumarskog fakulteta u Beogradu.

 **Aleksandar Jovanović**, aktivista pokreta „Odbranimo reke Stare planine“, istakao je da se njegov pokret godinama unazad bori protiv izgradnje malih hidroelektrana i da su postigli da se na područiju opštine Pirot ne sagradi ni jedna, iako je prostornim planom predviđeno da se izgradi čak 58 malih hidroelektrana. Istakao je da je narod postao svestan koje probleme stvara izgradnja ovakvih objekata i pobunio se protiv onih koji žele da mu otmu reku od koje živi vekovima. Naglasio je da je pokret uspeo čak da sprovede i javnu raspravu na temu malih hidroelektrana, a o tom pitanju izjasnio se i Evropski parlament koji je doneo rezoluciju o Staroj planini. Pomenuo je da su se obraćali nadležnim institucijama po tom pitanju i da nisu dobili nikakav odgovor, pa su rešili da se obrate predsedniku Republike , kao i da će nastaviti da se bore za očuvanje svojih reka.

 **Sonja Pavlović**, samostalni poslanik u Narodnoj skupštini, tražila je odgovor na pitanje koji je razlog da Zakon o zaštiti prirode, kojim bi se rešio problem izgradnje malih hidroelektrana u zaštićenim područjima i područjima od izuzetnih prirodnih karakteristika, nije još stigao u skupštinsku proceduru, a prema njenim saznanjima završen je pre 9 meseci. Naglasila je da prema izveštaju Evropske komisije Srbiji nedostaje 10,5 hiljada kilometara kanalizacione mreže, oko 356 postrojenja za tretman otpadnih voda i 300 postrojenja za tretman pitkih voda. Prema njenim saznanjima Direkciji za vode budžetom je opredeljeno nedovoljno sredstava, a jedan od velikih problema koje Srbija ima jesu upravo vode. U prosecu pridruživanja EU našu zemlju očekuje otvaranje Poglavlja 27, koje se između ostalog, bavi pitanjem voda i uputila je apel kolegama i nadležnim institucijama da se pozabave ozbiljnije ovom problematikom, jer po njenim rečima, pitanje vode je pitanje naših života.

 **Ratko Đurđevac**, predsednik „Ekološkog pokreta Vrbasa“, govoreći o drugom na listi najlošijem vodotoku u Srbiji, reci Vrbas, naglasio je da ne postoje podaci istraživanja o štetnim efektima ovog vodotoka po zdravlje ljudi, ali privatne studije lekara specijalista pokazuju da ljudi iz tih razloga oboljevaju od najtežih bolesti. Naveo je da je jedan od najvećih ekoloških investicija Evropske unije u regionu upravo prečistač vode u Vrbasu. Posebno je naglasio da su nedovoljni administrativni kapaciteti lokalnih samouprava veliki problem kada se krene u realizaciju projekata, sa druge strane postoji neizvesnost finansiranja tih projekata, a često se čeka i na otvaranje evropskih fondova. Osnovna kanalska mreža na teritoriji AP Vojvodine ima preko 900 km kanala, a detaljna kanalska mreže za navodnjavanje i odvodnjavanje je 20 000 km, koji su dobrim delom zapušteni. Kanali Vojvodine predstavljaju potencijal za razvoj nautičkog turizma, a sredstva koja bi se na ovaj način prikupila mogla bi se usmeriti na održavanje kanala. Da bi se to moglo realizovati, po njegovi rečima, trebalo bi uskladiti propise koji regulišu ovu oblast, kako bi Srbija otvorila svoje plovne puteve, a time i razne mogućnosti.

 **Narodna poslanica Nada Lazić** obavestila je prisutne da su pozvani predstavnici Ministarstva za državnu upravu i lokalnu samoupravu kao i predstavnici Stalne konferencije gradova i opština i da se, prema evidenciji u koju je imala uvid, niko nije odazvao pozivu iako je oblast pitkih voda i odvođenje i tretman otpadnih voda u delokrugu njihovog rada.

 **Dragana Milovanović**, zamenik sekretara Međunarodne komisije za sliv reke Save, je istakla da je komisija osnovana sa ciljem saradnje u oblasti uspostavljanja međunarodnog režima plovidbe, održivog upravljanja vodama, preduzimanja mera za sprečavanje ili ograničavanje opasnosti ili smanjenja i otklanjanja štetnog uticaja voda na vodotokove u slivu reke Save. Članice komisije su: Slovenija, Hrvatska, Bosna i Hercegovina, Srbija, a Crna Gora nije punopravni član, već je saradnja sa njom isključivo na tehničkom nivou. U radu komisije učestvuju eksperti iz oblasti voda i predstavnici institucija u čijoj nadležnosti je ova oblast kao i predstavnici civilnog društva kao posmatrači. Zemlje nekadašnje Jugoslavije prepoznale su potrebu saradnje u ovoj oblasti i potpisale su okvirni sporazum i preteće protokole o slivu reke Save kojima se regulišu pitanja zaštite od poplava, upravljanje nanosom, plovidba i sl. Komisija donosi obavezujuće odluke po pitanjima plovidbe ali u oblasti upravljanja vodama donosi preporuke. 2015. godine države članice su donele plan upravljanja slivom reke Save a nedavno je sačinjen i plan upravljanja rizicima od poplava za ovaj sliv. U Sarajevu se 24. oktobra očekuje njegovo usvajanje. Prošle godine je napravljen zajednički sistem za prognozu i upozorenje na poplave koji je baziran na hidrološkom informacionom sistemu za sliv reke Save, koji obuhvata informacije sa preko 300 hidroloških stanica. Govoreći o problemu u radu, navela je da je osnovni problem nedostatak sredstava za ulaganja u implementaciju mera kao i nedostatak stručnih kadrova.

 **Branko Mitov**, iz Bosilegrada, predstavnik Udruženja građana „Eko Krajište“govorio je o zagađenju Lisinskog jezera, Vlasinskog jezera i Brankovačke reke od otpadnih voda iz okolnih rudnika koji u svom radu koriste natrijum cijanid , koji se zadržava u zemljištu, reci i ribama. Naveo je da se u rekama sliva Dragovištice nalaze pastrmke, mrena i oko 535 taksona. Na području Specijalnog rezervata prirode „Jarešnik“, karakterističnom po šumi crnog bora, vrše se istraživanja vezana za otvaranje rudnika buduće koncesije. Udruženje je u više navrata sa inspektorima Ministarstva zaštite životne sredine izlazilo na teren gde je konstatovano prisustvo velike količina otpadnih voda u Brankovačkoj reci. Takođe, na ovom području za čak 6 malih hidroelektrana koje imaju dozvolu za rad, dozvole su izdate suprotno Zakonu o zaštiti prirode. Na osnovu inspekcijskih nalaza podnete su krivične prijave protiv odgovornih lica, a predmet je prosleđen na dalju nadležnost odgovarajućim institucijama. Istakao je da su Ministarstvo zaštite životne sredine i Ministarstvo životne sredine Republike Bugarske usvojili odluke u oblasti voda, ali se one po njegovim rečima, ne sprovode i ne poštuju.

 **Rade Milutinović,** iz Novog Sada, građevinski inženjer hidrotehnike je istakao da nam najveća opasnost preti od Dunava. Površina sliva Dunava na ulasku u našu zemlju iznosi 210.000 km2, a u svom toku na području naše zemlje povećava površinu sliva za 272%, čime naša zemlja postaje hidrotehničko čvorište Evrope. Nemačka je, s obzirom da se nalazi na uzvodnom toku ove reke, uložila ogromna sredstva kako bi do 2020. godine rešila problem poplava, a kada se na uzvodnom delu reke reši ovaj problem isti se premešta nizvodno, odnosno na teritoriju naše zemlje. Ako ne zaštitimo naše gradove na adekvatan način mogli bi da nastradaju Novi Beograd, Novi Sad, Pančevo, Sremska Mitrovica, Šabac, Bačka Palanka i drugi veliki gradovi na rekama, a to bi bio veliki finansijski udarac za našu zemlju. Nekada je visina nasipa kojim se brani imovina odgovarala vrednosti imovine koja se brani, ali pošto to više nije slučaj, treba očekivati da će se pojaviti viši vodostaji od onih za koji su nasipi dimenzionisani, a to se onda tretira kao „viša sila“ i za to nije odgovorna vodoprivredna organizacija. U Republičkoj direkciji za vode potrebno je razmotriti zaštitu najvrednije imovine (zaštita gradova) nezavisno od odbrane od poplava.

 **Dragana Božinović** iz saveza mesnih zajednica Stare Planine je istakla da su meštani sa Stare planine od 70-tih godina u borbi sa problemom izgradnje malih hidroelektrana i da su najbolji zaštitnici svoje okoline upravo ljudi koji tu žive. U Bugarskoj i Rumuniji je već donet moratorijum na izgradnju malih hidroelektrana, brojne države ulažu desetostruko veća sredstva da razmontiraju hidroelektrane zato što vide kakva ona uništenja donose. I Inženjerska akademija nauka je istakla da tu nema reči o bilo kakvoj zelenoj energiji. Srbija je potpisala Arhusku konvenciju, ali nema model za primenu i ne sprovodi je. Trebalo bi više koristiti geotermalne vode i solarnu energiju, zaključila je na kraju izlaganja.

 **Marko Šćiban,** iz saveza mesnih zajednica Stare planine, se nadovezao na prethodno izlaganje i dodao da je situacija sve gora, da je na tresetištu izgrađen hotel na Staroj planini a tresetišta su sunđeri za pitke vode odnosno mesta koja stvaraju najčistije vode u svetu. Takođe, u planu je i izgradnja hotela na izvorištu Tri kladenca ispod Midžora. Otpadne vode iz hotela se puštaju mimo propisanih mesta što za posledicu već ima zagađene prirodne potoke u selu Ćuštici. Sa biološkog aspekta poznato je da je Balkansko poluostrvo jedno od tri najznačajnija centra biodiverziteta. Preko svojih prirodnih geoloških i klimatskih uslova tokom miliona godina predstavljalo je utočište i pribežište za mnoge vrste i sada u ovom trenutku tu živi na hiljade vrsta koje ne žive nigde drugo u svetu. Izgradnjom malih hidroelektrana i relaizacijom drugih zagađivačkih projekata stvara se realna opasnost da se sve to uništi i pre nego što se u potpunosti otkrije. Kada je reč o polavama, postoji rešenje koje je već u svetu prihvaćeno i sve se više koristi, a to su prirodne retencije reka. Ukoliko želimo da se na što jeftiniji način borimo protiv poplava treba da se setimo gde su se reke izlivale u prošlosti i da se na granicama tih zona naprave nasipi, a da se preko crpnih stanica prihvati voda i spreče poplave.

 **Goran Gavrilović** iz JKP „Vodovod i kanalizacija“ Kragujevac, je istakao da se javna preduzeća koja se bave proizvodnjom i distribucijom vode finansiraju iz sopstvenih projekata, izgradnjom ili naplatom vode. S obzirom da je naplata ograničena zbog velikih dugovanja, a primanja zaposlenih već duže vreme zamrznuta što donosi problem sa stručnim kadrovima, situacija u ovom javnom preduzeću je izuzetno teška jer nema ko da uradi projekte niti da ih sprovede na terenu. Statistika pokazuje da rapidno pada broj stručnih kadrova kvalifikovanih da proizvedu i distribuiraju vodu. Kada je reč o akumulacijama važno je poštovati Pravilnik o zonama sanitarne zaštite što na terenu nije slučaj. Primer za to je akumulacija Gruža preko koje prelazi most, a planirana je i nova trasa magistralnog puta što otvara mogućnost za pravu ekološku katastrofu. Imamo dobre zakone ali je neophodno da ih se pridržavamo i da ih sprovodimo u delo, zaključio je na kraju izlaganja.

 S obzirom da nije bilo više prijavljenih govornika za reč, narodna poslanica **Nada Lazić** je zaključila raspravu, zahvalila se prisutnima na učešću i istakla da je jako važno što je održano ovo javno slušanje i predložila da se o ovoj temi i u perspektivi razgovara u formi tematskih javnih slušanja, uz veće prisustvo medija i predstavnika drugih resora kao što je energetika, zdravlje, infrastruktura i mnogi drugi. Takođe, izrazila je nadu da će se prilikom usvajanja budžeta za narednu godinu za ovu oblast odvojiti veća sredstva da bi se Strategija upravljanja vodama mogla i u praksi uspešno realizovati.

Javno slušanje je završeno u 14.10 časova.

**Dostavljeno:**

*u Narodnoj skupštini Republike Srbije*:

- predsedniku;

- članovima Odbora za poljoprivredu, šumarstvo i vodoprivredu.